贈歐陽季默承議
作者：釋道潜
朝代：宋

paragraphs: 先公跨箕尾，摇曳旋天關。
於今二紀餘，肯復來人間。
時時對遺編，彷彿窺一斑。
夢寐思見之，何從暫追攀。
邇來都城裏，忽睹庭中蘭。
方寸實驚喜，典刑斯可觀。
抱疴一榻上，骨瘦清琅玕。
爲余設幽几，氣貌徐以寬。
微詞落玉麈，文彩真孔鸞。
棣華惜未識，妙譽聞朝端。
先公德未泯，四海共仰歎。
願言付百世，清風嗣門闌。